钦定古今图书集成/理学汇编/学行典/第245卷 > 何懋基〈子世仁〉
## 钦定古今图书集成/理学汇编/学行典/第245卷 > 何懋基〈子世仁〉

按《武进县志》：“何懋基，字仲修，卜弋里人也。性孝友，凡
可以悦父母者无不为，衣食必先诸弟后。举万历丙
午乡试，不干官府。座师关刑部，恤狱江南，有持千金
求脱一狱者。懋基曰：‘吾独不畏鬼责乎’？谢之。三上春
官不第，选徐州学正。州风土好竞，士民相争，懋基谕
以礼义廉耻，士皆化之。在任未三月，闻母丧恸绝，披”
发跣足，奔回苫块，痛哭屡陨，人不忍闻。丧偶，终身不
再娶。家居授徒百馀人。尝训子云：“予别无好处，但不
愧屋漏，差无沗耳，小子当共勉之。”善书法，每晨起，求
书者屦满。所著有《懒庵稿》。仲子世仁，武进学诸生。父
没，以遗资归妹，一不存留。祖没，以遗产归诸叔。贫而
好礼，不轻就人一餐。友丧，为醵金营葬。